19.02.2007 02:43   Jõks taotleb riigikohtus tunnistada erakonnaseadus põhiseadusega vastuolus olevaks ja kehtetuks osas, milles see ei sätesta tõhusat kontrolli erakondade rahastamise üle, teatas õiguskantsleri büroo.    "Esitasin riigikogule ettepaneku erakondade rahastamise tõhusa kontrolli kehtestamiseks rohkem kui kaheksa kuud tagasi," märkis Jõks. "On pretsedenditu, et olukorras, kus riigikogu täiskogu, valitsus ja justiitsminister on üksmeelselt toetanud ettepanekut ja sellest lähtuvat eelnõud, jäetakse seadus vastu võtmata."    "See näitab tegeliku poliitilise tahte puudumist muuta erakondade rahastamine kontrollitavaks, ausaks ja läbipaistvaks ning käituda põhiseaduse kohaselt ka  siis, kui see puudutab otseselt poliitikute endi huve," kritiseeris õiguskantsler.    "Väidetakse, et kaheksa kuud on liiga lühike aeg. Tasuks väga kriitiliselt vaadata, millised eelnõud on vastu võetud tunduvalt lühema aja jooksul," ütles Jõks Postimehele. "Näiteks loomult väga sensitiivne sõjahaudade seadus võeti vastu kiiresti."    "Kui seda demokraatia seisukohalt nii olulist küsimust ei lahendata, võin öelda, et minu järgmise aasta märtsis lõppev seitsmeaastane ametiaeg ei ole  õnnestunud," lisast ta.    Jõks esitas mullu 17. mail riigikogule ettepaneku viia erakonnaseadus põhiseadusega kooskõlla. Kuna erakondade rahastamise kontrolli reguleerimine on keeruline, ei nõudnud õiguskantsler oma ettepaneku täitmist seaduses antud 20 päeva jooksul, vaid pidas põhjendatuks jätta Riigikogule mõistlik aeg seadusemuudatuse ettevalmistamiseks.    Riigikogu hääletas 31. mail ettepaneku poolt. Kuigi põhiseaduskomisjon algatas erakonna rahastamise kontrolli paremaks reguleerimiseks  eelnõu, mis sai valitsuse üksmeelse toetuse ja läbis esimese lugemise, otsustas põhiseaduskomisjon 6. veebruaril mitte saata eelnõud riigikogu täiskogu teisele lugemisele.